Komisijos reglamentas (EEB) Nr. 231/77
1977 m. vasario 2 d.
iš dalies keičiantis Reglamentą (EEB) Nr. 616/72 dėl alyvuogių aliejaus eksporto grąžinamųjų išmokų ir mokesčių taikymo išsamių taisyklių
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1966 m. rugsėjo 22 d. Tarybos reglamentą Nr. 136/66/EEB [1] dėl bendro aliejų ir riebalų rinkos organizavimo su paskutiniais pakeitimais, padarytais Reglamentu (EEB) Nr. 1707/73 [2],
atsižvelgdama į 1966 m. spalio 27 d. Tarybos reglamentą Nr. 162/66/EEB [3] dėl prekybos aliejais ir riebalais tarp Bendrijos ir Graikijos,
atsižvelgdama į 1967 m. birželio 27 d. Tarybos reglamentą Nr. 171/67/EEB [4] dėl alyvuogių aliejaus eksporto grąžinamųjų išmokų ir mokesčių su paskutiniais pakeitimais, padarytais Reglamentu (EEB) Nr. 2429/72 [5], ypač į jo 11 straipsnį,
kadangi 1972 m. kovo 27 d. Komisijos reglamento (EEB) Nr. 616/72 [6] dėl alyvuogių aliejaus eksporto grąžinamųjų išmokų ir mokesčių taikymo išsamių taisyklių su paskutiniais pakeitimais, padarytais Reglamentu (EEB) Nr. 503/76 [7], 2 straipsnyje numatyta, kad Reglamento Nr. 171/67/EEB 9 straipsnyje nurodytas leidimas importuoti netaikant mokesčio suteikiamas tik tų rūšių alyvuogių aliejui, kuriam yra nustatytos piniginės grąžinamosios išmokos;
kadangi piniginė grąžinamoji išmoka suteikiama tik tam tikrų rūšių ir tam tikru būdu pateikiamam alyvuogių aliejui; kadangi, siekiant išvengti tradicinio eksporto modelio neatitinkančių sandorių, reikėtų numatyti, kad leidimas importuoti neapmokestinant būtų suteikiamas tik tiems atitinkama forma pateikiamiems eksportuojamiems produktams, kuriems gali būti suteikta piniginė grąžinamoji išmoka;
kadangi šiame reglamente numatytos priemonės atitinka Aliejų ir riebalų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Šiuo dokumentu Reglamento (EEB) Nr. 616/72 2 straipsnis iš dalies keičiamas taip:
"Reglamento Nr. 171/67/EEB 9 straipsnyje nurodytas leidimas importuoti be mokesčio suteikiamas eksportuojant tik tų rūšių, o tam tikrais atvejais ir tik tokia forma pateikiamus alyvuogių aliejus, kuriems prašymo leidimui pateikimo dieną taikoma piniginė grąžinamoji išmoka."
2 straipsnis
Šis reglamentas įsigalioja kitą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1977 m. vasario 2 d.